Samgönguráðherra Danmerkur sagði af sér í gær eftir að stuðningsflokkur minnihlutastjórnar jafnaðarmanna lýsti vantrausti á hann.
Ráðherrann, Benny Engelbrecht, beið þess ekki að komast að því hvort vantraust Einingarlistans leiddi til vantrauststillögu í þinginu heldur tilkynnti forsætisráðherranum Mette Frederiksen afsögn sína nokkrum klukkustundum síðar. Mai Villadsen, leiðtogi Einingarlistans, lýsti því yfir í gær að þingflokkurinn hefði komist að þeirri afdráttarlausu niðurstöðu eftir nokkrar umræður, að hann bæri ekki traust til ráðherrans lengur, þar sem hann hefði sagt ósatt og haldið mikilvægum upplýsingum frá þinginu. Málið snýst um kolefnisspor framkvæmda við samgöngumannvirki og útreikninga á því.
Þegar Engelbrecht lagði fram samgönguáætlun sína í fyrra, sem nær til næstu 15 ára, lýsti hann henni sem fyrstu kolefnishlutlausu samgönguáætlun Danmerkursögunnar. Þegar þingheimur krafði hann um útreikninga á kolefnisspori við framkvæmdirnar sem áætlunin kallar á, það er að segja við vegalagningu, brúarbyggingar, járnbrautarlínur og annað sem í áætluninni fólst, sagði hann þá útreikninga ekki liggja fyrir nema að takmörkuðu leyti - og að það sem til væri væri svo ónákvæmt að það væri ekki hægt að leggja það fyrir þingið. Nú hefur hins vegar komið á daginn að allt hafði þettta verið reiknað út og sent ráðherranum
